บจ.พาเหรดอวดกำไร ดีหรือแย่ฝีมือปรับตัว
บจ.พาเหรดประกาศกำไรไตรมาสแรก บริษัทใดปรับตัวได้กำไรพุ่ง ส่วนธุรกิจเสี่ยงสูงกำไรวูบ
10 ส.ค. 2554

บจ.พาเหรดประกาศกำไรไตรมาสแรก บริษัทใดปรับตัวได้กำไรพุ่ง ส่วนธุรกิจเสี่ยงสูงกำไรวูบ
บริษัทจดทะเบียน (บจ.) ในตลาดหลักทรัพย์ ทยอยประกาศผลดำเนินงานงวดไตรมาสแรกปี 2554 โดยบริษัท โฮม โปรดักส์ เซ็นเตอร์ (HMPRO) มีกำไรสุทธิจำนวน 408.05 ล้านบาท เพิ่มขึ้น 21.37% จากงวดเดียวกันของปีก่อนที่มีกำไรสุทธิ 336.18 ล้านบาท
ขณะที่บริษัท แอดวานซ์ อินโฟร์ เซอร์วิส (ADVANC) มีกำไรสุทธิ 6,269 ล้านบาท เพิ่มขึ้น 26.3% 
บริษัท เดลต้า อีเลคโทรนิคส์ (ประเทศไทย) หรือ DELTA มีกำไรสุทธิ 556.66 ล้านบาท ลดลง 37.70% จากงวดเดียวกันของปีก่อนที่มีกำไรสุทธิ 893.60 ล้านบาทเนื่องจากอัตรากำไรขั้นต้นลดลงมาเหลือ 22.4% จาก 27.6% เพราะค่าเงิน และยังต้องสำรองสินค้าคงเหลือจากการขายด้วย
บริษัท ไทยยูเนี่ยน โฟรเซ่น โปรดักส์ (TUF) มีกำไรสุทธิ 752.77 ล้านบาท ลดลง 9.43% จากงวดเดียวกันของปีก่อนที่มีกำไรสุทธิ 831.22 ล้านบาท แต่เพิ่มขึ้น 114% จากไตรมาส 4 ปีก่อน เพราะมีกำไรขั้นต้นเพิ่มขึ้นจาก 11.8% เป็น 14.8% 
นายธีรพงศ์ จันศิริ ประธานกรรมการบริหาร TUF กล่าวว่า ไตรมาสแรกปีนี้บริษัทมียอดขายในรูปเงินเหรียญสหรัฐเติบโต 49% และในรูปเงินบาทเพิ่มขึ้น 39%
บริษัทมีกำไรสุทธิในไตรมาสนี้สูงกว่าไตรมาส 4 เนื่องจากบริษัทสามารถรับมือกับเหตุการณ์ต่างๆ ที่เกิดขึ้นในช่วงปลายปีที่ผ่านมาแล้ว จึงมั่นใจว่าเป้าหมายยอดขายเติบโตปีนี้จะสูงกว่า 30% 
บริษัท ทางด่วนกรุงเทพ (BECL) มีกำไรสุทธิ 547.82 ล้านบาทเพิ่มขึ้น 37.85% จากงวดเดียวกันของปีก่อน เพราะมีกำไรพิเศษจากการขายที่ดิน และรับเงินปันผลจากบริษัท น้ำประปาไทย (TTW)